
ČLANOM OBČINSKEGA SVETA

ZADEVA: PREDLOG SPREMEMBE ODLOKA O LOKACIJSKEM NAČRTU ZA OBMOČJE BELVEDERE V IZOLI (2013)

Na pobudo družbe Zlati val d.o.o. je pripravljen predlog sprememb in dopolnitev  »Odloka o lokacijskem načrtu Belvedere« (Ur. objave občine Izola št 19/05, 6/12, elektronske objave Občina Izola 2/13).
Predmet spremembe je razširitev  leta 2012 zgrajenega igralnega salona in preoblikovanje predvidenih rešitev v območju dela morfološke enote bazenov in športnih površin na parceli št. 334/3 k.o Malija. Velikost območja sprememb meri 7.586,0 m2m2.
Predlog spremembe sestavljajo naslednji posegi:

· dograditev  leta 2012 zgrajenega igralnega salona na vzhodni, južni  in zahodni strani v nivoju zgornjega pritličja  (nivo obstoječega igralnega salona)

· dograditev spremljajočih programov restavracije, manjšega kongresnega centra in zabavišča v nivoju spodnjega pritličja (nivo obstoječih pomožnih prostorov oz. obbazenske ploščadi)

· preoblikovanje oziroma prestavitev z lokacijskim načrtom predvidenih spremljajočih programov bazena na zahodno stran obstoječega zunanjega bazena

· opustitev z lokacijskim načrtom predvidenega dodatnega zunanjega bazena in na istem prostoru zgraditev več etažnega parkirišča za cca 160 osebnih vozil
Vse ostale rešitve in določila »Odloka o lokacijskem načrtu Belvedere« se smiselno ohranijo.

Kapaciteta igralnega salona bi se s sedanje kapacitete 150 igralnih mest na avtomatih povečala na do 450 igralnih mest na avtomatih in mizah za žive igre. 
Kapaciteta kongresnih prostorov je lahko do 350 gostov v dveh združljivih prostorih za 100 in 250 gostov.  Kongresni prostori so lahko dvonamenski,  predvideni so predvsem 

· kot dopolnilni program turističnega naselja Belvedere d.o.o. v času izven glavne turistične sezone

· kot dodatni (občasni) zabaviščni prostori igralnega salona

Največja dnevna kapaciteta turističnega naselja Belvedere (brez gostov avtokampa) bi po dograditvi vseh predvidenih ureditev (po osnovnem aktu in po spremembah)  znašala do največ cca 900 gostov in sicer

· do 400 nastanjenih gostov v cca 240 nastanitvenih enotah 

· do 450 igralniških gostov

· cca 50 dnevnih gostov v kongresnih prostorih (ostali so zajeti v številu nastanjenih gostov) oz. do 50 dnevnih kopalcev zunanjega bazena v letnem času). 
Obstoječi zunanji bazen  z vodnim delom po oceni lastnika Belvedere d.o.o. zadošča obstoječim in predvidenim nastanitvenim kapacitetam, potrebni pa so manjkajoči spremljajoči prostori, ki bi se uredili na zahodni strani obstoječega območja v novem paviljonskem dvoetažnem objektu (plažni bar, garderobe, sanitarije, prva pomoč, shramba rekvizitov). Na južni strani je predvidena razširitev obstoječega obbazenskega prostora kot nadomestilo za izgubljeno obstoječo površino, ki bi se namenila razširitvi igralnice.

Več etažno parkirišče bo navezano na novo dostopno (obvozno) cesto, ki je z lokacijskim načrtom predvidena na južnem robu območja in na obstoječo notranjo cesto. Kapaciteta bo do cca 160 parkirnih prostorov, ki bi skupno s cca 240 obstoječimi parkirišči zadoščali za vse predvidene  ureditve v območju razen za bodoči hotel višje kategorije na vzhodni strani kompleksa, ki ima z lokacijskim načrtom predvideno lastno garažo.

S preselitvijo igralnega salona  upravljalca Zlati val d.o.o. iz starega mestnega jedra v območje turističnega naselja Belvedere nad Izolo v letu 2012 je bila z lokacijskim načrtom določena namembnost območja dopolnjena z zabaviščno dejavnostjo. Velikost obstoječega salona, ki je bil rekonstruiran in dograjen v največjih gabaritih veljavnega lokacijskega načrta ne zadošča za ureditev smiselnega ekonomsko uravnoteženega zabaviščnega obrata. Manjkajo površine za povečanje igralnih kapacitet in površine na katerih bi lahko izvajalec dejavnosti svojo ponudbo nadgradil s priložnostnimi prireditvami (koncerti, stand up, modne revije  ipd v povezavi s kulinaričnimi doživetji).
Ureditev kongresnega centra z dvema združljivima prostoroma za do 350 gostov bi ugodno vplivala na podaljšanje sezone turističnega naselja Belvedere, ki ima trenutno cca 120 nastanitvenih enot s kapaciteto do 250 gostov.

Predvideni posegi so prikazani v priloženih grafičnih prilogah in osnutku Odloka o spremembi LN Belvedere 2013. Predlagane spremembe bistveno ne povečujejo obremenitve prostora glede na z lokacijskim načrtom načrtovane rešitve, gre le za dopolnitve programskih zasnov turističnega kompleksa z zabaviščno in kongresno dejavnostjo. Narava obeh predvidenih dejavnosti je taka, da se tako gostje zabaviščnih programov kot kongresni gostje zadržujejo pretežno v prostorih namenjenih dejavnostim, manj pa na zunanjih površinah.
Pripravila:
Studio Galeb d.o.o, Pristaniška 12, 6000 Koper 
Vesna Vičič, univ. dipl. prav. 










Župan 

mag. Igor Kolenc 

OBČINA IZOLA - COMUNE DI ISOLA 


OBČINSKI SVET

Na podlagi  29. člena Zakona o lokalni samoupravi (Uradni list RS, št. 94/2007 – uradno prečiščeno besedilo, 76/2008, 79/2009, 14/2010, 51/2010 in 84/2010) ter 30. in 100. člena Statuta Občine Izola (Uradne objave občine Izola, št. 15/99, 8/00 in 8/05,17/12), je Občinski svet občine Izola na svoji 21. redni seji, dne 26.9.2013 sprejel naslednji 

SKLEP 

1. 

Občinski svet Občine Izola je obravnaval in sprejel dopolnjen osnutek Sprememb in dopolnitev  Lokacijskega načrta Belvedere v Izoli (Ur. objave občine Izola št 19/05, 6/12, elektronske objave Občina Izola 2/13), v nadaljevanju LN Belvedere. 

Pripombe in predlogi, podani v razpravi, se upoštevajo kot predlogi in pripombe iz javne razgrnitve.

2. 

Dopolnjen osnutek Odloka LN Belvedere se javno razgrne za 15 dni.
3.

Javno naznanilo o javni razgrnitvi in javni obravnavi, ki ga sprejme Župan, se objavi najmanj sedem dni pred začetkom javne razgrnitve v Uradnih objavah Občine Izola, na spletni strani občine Izola http://www.izola.si/ in na občinskih oglasnih deskah, z naslednjimi podatki:

· kraj in čas javne razgrnitve ter o spletnem naslovu, kjer je razgrnjeno gradivo dostopno

· kraj in čas njegove javne obravnave 

· način ter rok dajanja mnenj in pripomb javnosti. 

4.

Sklep velja takoj. 

                                                                                                        Ž u p a n

                                                                                               mag. Igor KOLENC

